CELEX ID: 32011D0719
Publication Date: 2011-03-07

Document Text:
NÕUKOGU OTSUS,
7. märts 2011,
Ameerika Ühendriikide ja Euroopa Ühenduse vahelise tsiviillennunduse ohutuse reguleerimise alase koostöölepingu sõlmimise kohta
(2011/719/EL)
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artikli 100 lõiget 2 ja artikli 207 lõike 4 esimest lõiku koostoimes artikli 218 lõike 6 punktiga a, lõikega 7, lõike 8 esimese lõiguga ja lõikega 9,
võttes arvesse Euroopa Komisjoni ettepanekut,
võttes arvesse Euroopa Parlamendi nõusolekut
ning arvestades järgmist:
(1)
Komisjon on pidanud liidu nimel läbirääkimisi Ameerika Ühendriikidega tsiviillennunduse ohutuse reguleerimise alase koostöölepingu üle (edaspidi „leping”) kooskõlas nõukogu otsusega, millega volitati komisjoni alustama läbirääkimisi.
(2)
Leping allkirjastati liidu nimel 30. juunil 2008. aastal, eeldusel et seda on võimalik sõlmida hilisemal kuupäeval.
(3)
Lissaboni lepingu 1. detsembril 2009 jõustumise tulemusena on Euroopa Liit asendanud Euroopa Ühenduse ja on selle õigusjärglane.
(4)
Leping tuleks heaks kiita.
(5)
On vaja sätestada protseduurireeglid liidu osalemiseks lepinguga loodud ühisorganites ning teatavate otsuste vastuvõtmiseks, eriti seoses lepingu ja selle lisade muutmisega, uute lisade lisamisega, eraldi lisade lõpetamisega, konsultatsioonidega, vaidluste lahendamisega ning kaitsemeetmete kehtestamisega.
(6)
Liikmesriigid peaksid võtma kõik vajalikud meetmed tagamaks, et sama küsimust käsitlevad kahepoolsed lepingud Ameerika Ühendriikidega muudetakse või lõpetatakse vastavalt vajadusele alates käesoleva lepingu jõustumisest,
ON VASTU VÕTNUD KÄESOLEVA OTSUSE:
Artikkel 1
1. Liidu nimel kiidetakse heaks Euroopa Ühenduse ja Ameerika Ühendriikide vaheline tsiviillennunduse ohutuse reguleerimise alane koostööleping.
2. Lepingu tekst on lisatud käesolevale otsusele.
Artikkel 2
Nõukogu eesistujal on õigus määrata isik, kes on volitatud esitama lepingu artikli 19 lõikes A sätestatud teate ja esitama järgmise teate:
„Lissaboni lepingu 1. detsembril 2009 jõustumise tulemusena on Euroopa Liit asendanud Euroopa Ühenduse ja on selle õigusjärglane, võttes nimetatud kuupäevast üle kõik Euroopa Ühenduse õigused ja kohustused. Seega tuleb vajaduse korral kokkuleppe tekstis esinevaid viiteid Euroopa Ühendusele käsitada viidetena Euroopa Liidule.”
Artikkel 3
1. Lepingu artikliga 3 loodud kahepoolses järelevalvenõukogus esindab liitu Euroopa Komisjon, keda abistavad Euroopa Lennundusohutusamet ning liikmesriike esindavad lennuametid.
2. Käesoleva lepingu 1. lisa punktiga 2.1.1. ettenähtud sertifitseerimise järelevalvenõukogus ning 2. lisa punktiga 3.1.1 ettenähtud ühise hoolduse koordineerimisnõukogus esindab liitu Euroopa Lennundusohutusamet, keda abistavad lennuametid, keda konkreetse koosoleku päevakord otseselt mõjutab.
Artikkel 4
1. Pärast nõukogu määratud erikomiteega konsulteerimist otsustab komisjon kahepoolses järelevalvenõukogus võetava liidu seisukoha järgmise suhtes:
a)
käesoleva lepingu artikli 3 punktiga B ettenähtud kahepoolse järelevalvenõukogu sisemenetluse vastuvõtmine või muutmine;
b)
kõik lepingu artikli 19 punkti B kohased lisade muudatused, mis on liidu asjaomaste õigusaktide suhtes järjepidevad ning mis ei too kaasa nende muudatusi.
2. Pärast lõikes 1 osutatud erikomiteega konsulteerimist võib komisjon võtta järgmised meetmed:
a)
võtta vastu lepingu artikli 15 punkti B kohased kaitsemeetmed;
b)
paluda konsultatsioone kooskõlas lepingu artikli 17 punktiga A;
c)
peatada tulemuste tunnustamine ning tühistada selline peatamine kooskõlas lepingu artikliga 18.
3. Nõukogu koostab komisjoni ettepaneku põhjal kvalifitseeritud häälteenamusega seisukoha, mille liit võtab kahepoolses järelevalvenõukogus kooskõlas lepingu artikli 3 punkti C alapunktiga 7 ja artikli 19 punktiga C täiendavate lisade vastuvõtmise kohta.
4. Nõukogu otsustab komisjoni ettepaneku põhjal kvalifitseeritud häälteenamusega ning kooskõlas aluslepingu sätetega muude lepingu muudatuste üle, mis ei kuulu lõigete 1 ja 3 reguleerimisalasse, sealhulgas eraldi lisade lõpetamine kooskõlas lepingu artikli 19 punktiga E.
Artikkel 5
Liikmesriigid võtavad kõik vajalikud meetmed tagamaks, et lepingu 1. manuses loetletud kahepoolseid lepinguid Ameerika Ühendriikidega saab vastavalt vajadusele muuta või lõpetada lepingu jõustumisel.
Brüssel, 7. märts 2011

EuroVoc Classification:
Level 1: 100143
100158
100154
100161
100144
Level 2: 100237
100283
100241
100171
100261
100282
100176
100279
Level 3: 2079
2119
3489
4505
6205
2106
3641
2494
4040
2200
7207
1615
All Concepts: 1252
225
4408
5404
5887
888